Document ID: 32000R2872

Κανονισμός (ΕΚ) αριθ. 2872/2000 της Επιτροπής
της 28ης Δεκεμβρίου 2000
για την τροποποίηση του κανονισμού (ΕΟΚ) αριθ. 1859/93 για την εφαρμογή των πιστοποιητικών εισαγωγής για τα σκόρδα που εισάγονται από τρίτες χώρες
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, περί κοινής οργανώσεως της αγοράς στον τομέα των οπωροκηπευτικών(1), όπως τροποποιήθηκε τελευταία από τον κανονισμό (ΕΚ) αριθ. 2699/2000(2), και ιδίως το άρθρο 31 παράγραφος 2,
Εκτιμώντας τα ακόλουθα:
(1) Στο παράρτημα του κανονισμού (ΕΚ) αριθ. 544/97 της Επιτροπής, της 25ης Μαρτίου 1997, για τη θέσπιση πιστοποιητικών καταγωγής για τα σκόρδα που εισάγονται από ορισμένες τρίτες χώρες(3), όπως τροποποιήθηκε τελευταία από τον κανονισμό (ΕΚ) αριθ. 2520/98(4), παρατίθεται κατάλογος των τρίτων χωρών. Κάθε θέση σε ελεύθερη κυκλοφορία σκόρδου που κατάγεται από τις χώρες αυτές υπόκειται στην υποβολή πιστοποιητικού καταγωγής που εκδίδεται από τις αρμόδιες αρχές των χωρών αυτών σύμφωνα με τις διατάξεις των άρθρων 55 έως 65 του κανονισμού (ΕΟΚ) αριθ. 2454/93 της Επιτροπής, της 2ης Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα(5), όπως τροποποιήθηκε τελευταία με τον κανονισμό (ΕΚ) αριθ. 2787/2000(6).
(2) Στον εν λόγω κανονισμό (ΕΟΚ) αριθ. 2454/93, στα άρθρα 63 έως 65 προβλέπεται η διαβίβαση εκ μέρους των ενδιαφερομένων τρίτων χωρών ορισμένων πληροφοριών που είναι αναγκαίες για την εφαρμογή διαδικασίας διοικητικής συνεργασίας μεταξύ των κοινοτικών υπηρεσιών και των διοικήσεων των χωρών αυτών.
(3) Ορισμένες από τις χώρες που αναφέρονται στο παράρτημα του κανονισμού (ΕΚ) αριθ. 544/97, και συγκεκριμένα ο Λίβανος, τα Ηνωμένα Αραβικά Εμιράτα, το Βιετνάμ και η Μαλαισία, δεν έχουν ακόμη διαβιβάσει στην Επιτροπή τις πληροφορίες που απαιτούνται για την εφαρμογή της διοικητικής συνεργασίας που προβλέπεται στα άρθρα 63 έως 65 του κανονισμού (ΕΟΚ) αριθ. 2454/93.
(4) Στον κανονισμό (ΕΟΚ) αριθ. 1859/93 της Επιτροπής(7), όπως τροποποιήθηκε τελευταία με τον κανονισμό (ΕΚ) αριθ. 1662/94(8), προβλέπεται ότι κάθε θέση σκόρδων σε ελεύθερη κυκλοφορία στην Κοινότητα υπόκειται στην υποβολή πιστοποιητικού εισαγωγής που εκδίδεται από τα ενδιαφερόμενα κράτη μέλη. Στον κανονισμό αυτό δεν υπάρχει καμία διάταξη που να απαγορεύει την έκδοση πιστοποιητικών για την εισαγωγή σκόρδων που κατάγονται από τις χώρες για τις οποίες δεν έχει ακόμη εφαρμοσθεί η διαδικασία της διοικητικής συνεργασίας που προαναφέρθηκε.
(5) Από τα ανωτέρω προκύπτει ότι υπάρχει κίνδυνος παρατυπιών κατά την εισαγωγή. Πρέπει, συνεπώς, να ληφθούν τα αναγκαία μέτρα για να εξαλειφθεί αυτός ο κίνδυνος.
(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης των νωπών οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 3 του κανονισμού (ΕΟΚ) αριθ. 1859/93, προστίθεται η ακόλουθη παράγραφος 3:
"3. Δεν μπορεί να εκδοθεί κανένα πιστοποιητικό για την εισαγωγή προϊόντων που κατάγονται από τις χώρες εκείνες που αναφέρονται στο παράρτημα του κανονισμού (ΕΚ) αριθ. 544/97 οι οποίες δεν έχουν διαβιβάσει στην Επιτροπή τις απαιτούμενες πληροφορίες για την εφαρμογή διαδικασίας διοικητικής συνεργασίας σύμφωνα με τα άρθρα 63 έως 65 του κανονισμού (ΕΟΚ) αριθ. 2454/93. Η εν λόγω διαβίβαση θεωρείται ότι πραγματοποιείται την ημέρα δημοσιεύσεως που προβλέπεται στο άρθρο 3 του κανονισμού (ΕΚ) αριθ. 544/97."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Δεκεμβρίου 2000.

Labels: 3
17
5